贈賈麟
作者：强至
朝代：宋

paragraphs: 賈君貌古文章老，虬髯鋪胸犀插腦。
戲誇才力驚衆人，談笑千篇筆端掃。
酒酣座上披天真，鏟去崖岸露懷抱。
今年禮部更新書，續詔九州登俊造。
宿儒晚秀趨術茫，肝愁胃苦搜辭藻。
獨君所向異爾爲，長袖陂陀踏幽草。
行窮兩徑躋巖巔，指點晴江辨秋島。
却騎匹馬歸湖山，古寺相逢情愈好。
空樽無物醉故人，輒出囊錢具梨棗。
更長坐久然青燈，語雜譏諧欲顛倒。
我方正色起問君，何乃終年事枯槁。
齒牙未豁才有餘，一賦從容成腹藁。
琢磨高論馳古今，足歷天衢騁王道。
駑群沓沓猶爭先，驥騄胡然甘伏皁。
君徒俛首不我答，我反慚顔汗如澡。
丈夫貴富難近窺，一第定非論晚早。
豈同祖誼名漢朝，位不公卿身已夭。
何時却掛吳淞帆，霜蟹初肥恰新稻。